ઓસ્કરે એ પણ સ્વીકાર્યું, કે આ વિસ્તારના લોકોએ કેદીઓને ક્યારેય સ્વીકાર્યા ન હતા! “શિન્ડલરના યહૂદીઓ પર બ્રિનલિટ્ઝમાં પ્રતિબંધ લાદવામાં આવ્યો હતો.” પરંતુ એ વાતનો બદલો લેવા કરતાં બીજી કેટલીયે અગત્યની બાબતો પર હવે ધ્યાન આપવાનું હતું. “સૈનિકો અને ફોરમેનો વ્યવસ્થા અને સદ્ભાવ જાળવવાનું ચાલુ જ રાખશે તેવો મને વિશ્વાસ છે. માટે લોકોને આ બાબતે જાણ કરજો. કારણ કે તમારી પોતાની સુરક્ષા જાળવવા માટે આ જરૂરી છે! દાઉબેકની ઘંટીનો આભાર માનજો, ભોજન મેળવવા માટે તેમણે કરેલી મદદ શક્યતાઓની સીમાઓ પાર કરી ગઈ હતી! તમારાં બધાં વતી, હું હિંમતવાન ડિરેક્ટર દાઉબેકનો આભાર માનું છું જેઓ તમારા માટે ખાદ્યસામગ્રી પૂરી પાડવા માટે બધુ જ કરી છૂટ્યા હતા. તમે બચી ગયા છો તેના માટે મારો આભાર માનશો નહીં! તમારા પોતાના આ માણસો, જે તમને મૃત્યુના મોંમાં જતા બચાવવા માટે રાત-દિવસ એક કરીને કામ કરતા રહ્યા છે, તેમનો આભાર માનજો! નીડર સ્ટર્ન અને પેમ્પરનો, અને અન્ય બીજા લોકોનો આભાર માનજો, જેઓ તમારો વિચાર કરતાં-કરતાં અને તમારી ચીંતા કરતાં-કરતાં ક્રેકોવની અંદર ક્ષણેક્ષણ મૃત્યુનો સામનો કરતા રહ્યા હતા! ગૌરવ અનુભવવાની આ ક્ષણે આપણી ફરજ બને છે કે જ્યાં સુધી સાથે રહીએ છીએ, ત્યાં સુધી સાવધ રહીએ, અને વ્યવસ્થા જાળવી રાખીએ! હું તમારી પાસે યાચના કરું છું કે તમે તમારા લોકોની વચ્ચે પણ બીજું કંઈ નહીં, પરંતુ માનવતા જાળવી રાખજો, અને ન્યાયપૂર્ણ નિર્ણયો લેજો! મારા કામ સાથે જોડાયેલા મારા અંગત મદદનીશોએ જે સંપૂર્ણ ભોગ આપ્યો છે તે માટે તેઓનો હું આભારી છું.”